KREMNICA. Kremnické divadlo v podzemí alebo od malých javiskových foriem k agentúrnemu divadlu je názov knihy, ktorú vydalo divadlo v podzemí. Publikácia vyšla pri príležitosti štyridsiateho výročia od jeho založenia.
Kronika v siedmich kapitolách
Redaktorsky knihu pripravili Ján Fakla, Anton Brčka a Roman Vykysalý.
"Obsahuje aj niekoľko odborných článkov od Martina Porubjaka, Dariny Abrahámovej, Barbory Uhríkovej a Jána Kamenického. Odborná časť rámcuje našu kroniku v siedmich kapitolách od roku 1973," povedal riaditeľ Kremnického divadla v podzemí Ján Fakla.
"V knihe, ktorá má 160 strán, sú opísané jednotlivé etapy od našich začiatkov cez hľadanie autorského divadla, dozrievanie prostredníctvom festivalu Kremnické gagy, nasleduje personalizácia, prestávka a nové obdobie po znovuzrodení divadla," vysvetlil.
Samozrejme, nechýbajú fotografie, záznamy jednotlivých predstavení, propagačné materiály a bibliografia článkov, ktoré o divadle vyšli.
Aj so svedkami a svadobným otcom
Keďže knihu nekrstili, ale vydali, zorganizovali jej svadbu.
"Ako mladú, slobodnú, štyridsiatničku si ju zobral historik Daniel Kianička z Múzea mincí a medailí v Kremnici," pokračoval.
"Svedkovia boli Mila Horejová a Boris Grolmus, oddával som ich ja. Asistovali mi pri tom Janka Mikitková ako matrikárka a Roman Vykysalý. Svadobný otec bol Anton Brčka," vymenoval účastníkov netradičného sobáša.
Kniha, ktorá vyšla v náklade päťsto kusov, je dostupná priamo u divadelníkov, ktorých kontakty sú uverejnené na ich webovej stránke.